Olet nuori
Olet nuori. Sydämesi on
 kuin vasta puhjennut kukka
 hopeaisen veden partaalla.
 Se värisee sanattomasta onnesta.
 Ilosta itkien ottaa se vastaan
 päivyen hyväilyt.
 Huumaantuneena se juo
 aamukasteen välkkyvimmät pisarat.

 Ja kuitenkin sen on ikävä.
 Sen kaiho kantaa
 jonnekin tuntemattomaan,
 se ei itsekään tiedä minne.
 Tuonneko ylös säteilevään sineen,
 kohti huimaavia korkeuksia,
 kohti loppumatonta ja rajatonta?

 Nuori sydän,
 oi, ällös milloinkaan lakkaa tuntemasta
 kaipuun onnentäyteistä tuskaa,
 sillä siinä se kultainen silta,
 joka vie sinut lähemmäs
 olentosi alkujuurta,
 lähemmäksi ikuista päämäärääsi.

1925.